Návrh ROZHODNUTIE RADY o pozícii, ktorú má Európska únia prijať v Rade ministrov AKT – EÚ v súvislosti s revíziou prílohy III k dohode o partnerstve AKT – EÚ /* COM/2014/0364 final - 2014/0184 (NLE) */





DÔVODOVÁ SPRÁVA V „programe zmien“[1] sa uvádza, že inkluzívny a udržateľný hospodársky rast je kľúčový pre dlhodobé zníženie chudoby. Takýto hospodársky rast si vyžaduje priaznivé podnikateľské prostredie, zvýšenie miestnej konkurencieschopnosti a nové spôsoby spolupráce so súkromným sektorom prostredníctvom existujúcich finančných nástrojov alebo iných nástrojov, ktoré ešte treba zaviesť. Na 4. fóre na vysokej úrovni o účinnosti pomoci v Pusane zazneli výzvy na výraznejšie priame zapojenie súkromného sektora s cieľom podporiť inovácie, vytvárať príjmy a zamestnanosť, podporovať MSP a podnikanie, mobilizovať domáce zdroje a ďalej rozvíjať inovačné finančné mechanizmy. Uvedené výzvy usmerňovali spoločné diskusie EÚ – AKT o podpore rozvoja súkromného sektora, ktoré by sa mali zohľadniť pri plánovaní a vykonávaní 11. Európskeho rozvojového fondu (ďalej len „ERF“). Tieto aspekty a vývoj medzinárodného prostredia, najmä pokiaľ ide o značný počet aktérov a postupov zameraných na poskytovanie účinnej podpory súkromného sektora, znamenajú, že programy by sa mali realizovať prostredníctvom organizácií, ktoré preukázali svoju schopnosť poskytovať vysokokvalitnú expertízu nákladovo efektívnym spôsobom. Vzhľadom na uvedené skutočnosti sa úprava prílohy III k Dohode o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanej v Cotonou 23. júna 2000[2] (ďalej len „dohoda o partnerstve AKT – EÚ“), naposledy zmenenej v Ouagadougou, Burkina Faso, 22. júna 2010[3], týka vypustenia odkazov na Centrum pre rozvoj podnikania (ďalej len „CDE“). Komisia navrhuje, aby Rada Európskej únie prijala priložené rozhodnutie. 2014/0184 (NLE) Návrh ROZHODNUTIE RADY o pozícii, ktorú má Európska únia prijať v Rade ministrov AKT – EÚ v súvislosti s revíziou prílohy III k dohode o partnerstve AKT – EÚ RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 209 ods. 2 v spojení s jej článkom 218 ods. 9, so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000[4] (ďalej len „dohoda o partnerstve AKT – EÚ“), naposledy zmenenú v Ouagadougou, Burkina Faso 22. júna 2010[5], so zreteľom na návrh Európskej komisie, keďže: (1) V článku 100 dohody o partnerstve AKT – EÚ sa stanovuje, že prílohy Ia, Ib, II, III, IV a VI k tejto dohode môžu byť revidované, preskúmané a/alebo zmenené Radou ministrov AKT – EÚ na základe odporúčania Výboru AKT – EÚ pre spoluprácu v rozvojových financiách. (2) Na 4. fóre na vysokej úrovni o účinnosti pomoci v Pusane vyzvali strany dohody o partnerstve AKT – EÚ na výraznejšie priame zapojenie súkromného sektora s cieľom podporiť inovácie, vytvárať príjmy a zamestnanosť, podporovať MSP a podnikanie, mobilizovať domáce zdroje a ďalej rozvíjať inovačné finančné mechanizmy. (3) Vzhľadom na uvedené skutočnosti a na vývoj medzinárodného prostredia, najmä na značný počet aktérov a postupov zameraných na poskytovanie účinnej podpory súkromného sektora, by sa súvisiace programy mali realizovať prostredníctvom organizácií, ktoré preukázali svoju schopnosť poskytovať vysokokvalitnú expertízu nákladovo efektívnym spôsobom. (4) Úprava prílohy III sa týka vypustenia odkazov na Centrum pre rozvoj podnikania (ďalej len „CDE“). PRIJALA TOTO ROZHODNUTIE: Článok 1 1. Pozícia, ktorú má Únia prijať v Rade ministrov AKT – EÚ v súvislosti s revíziou prílohy III k dohode o partnerstve AKT – EÚ, je stanovená v súlade s návrhom rozhodnutia Rady ministrov AKT – EÚ, ktorý je pripojený k tomuto rozhodnutiu. 2. Menšie zmeny v návrhu rozhodnutia môžu schváliť zástupcovia Únie v Rade ministrov AKT – EÚ bez ďalšieho rozhodnutia Rady. Článok 2 Rozhodnutie Rady ministrov AKT – EÚ bude po prijatí uverejnené v Úradnom vestníku Európskej únie. V Bruseli Za Radu predseda [1] KOM(2011) 637 Oznámenie Komisie Európskemu parlamentu, Rade, Európskemu hospodárskemu a sociálnemu výboru a Výboru regiónov: „Zvyšovanie vplyvu rozvojovej politiky EÚ: program zmien“. [2] Ú. v. ES L 317, 15.12.2000, s. 3. [3] Ú. v. EÚ L 287, 4.11.2010, s. 3. [4] Ú. v. ES L 317, 15.12.2000, s. 3. [5] Ú. v. EÚ L 287, 4.11.2010, s. 3. PRÍLOHA k návrhu ROZHODNUTIA RADY o pozícii, ktorú má Európska únia prijať v Rade ministrov AKT – EÚ v súvislosti s revíziou prílohy III k dohode o partnerstve AKT – EÚ PRÍLOHA Návrh ROZHODNUTIE RADY MINISTROV AKT – EÚ v súvislosti s revíziou prílohy III k dohode o partnerstve AKT – EÚ RADY MINISTROV AKT – EÚ, so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, podpísanú v Cotonou 23. júna 2000[1] (ďalej len „dohoda o partnerstve AKT – EÚ“), naposledy zmenenú v Ouagadougou, Burkina Faso 22. júna 2010[2], a najmä na jej článok 100, keďže: (1) V článku 100 dohody o partnerstve AKT – EÚ sa stanovuje, že prílohy Ia, Ib, II, III, IV a VI k tejto dohode môžu byť revidované, preskúmané a/alebo zmenené Radou ministrov AKT – EÚ na základe odporúčania Výboru AKT – EÚ pre spoluprácu v rozvojových financiách. (2) Na 4. fóre na vysokej úrovni o účinnosti pomoci v Pusane vyzvali strany dohody o partnerstve AKT – EÚ na výraznejšie priame zapojenie súkromného sektora s cieľom podporiť inovácie, vytvárať príjmy a zamestnanosť, podporovať MSP a podnikanie, mobilizovať domáce zdroje a ďalej rozvíjať inovačné finančné mechanizmy. (3) Vzhľadom na uvedené skutočnosti a na vývoj medzinárodného prostredia, najmä na značný počet aktérov a postupov zameraných na poskytovanie účinnej podpory súkromného sektora, by sa súvisiace programy mali realizovať prostredníctvom organizácií, ktoré preukázali svoju schopnosť poskytovať vysokokvalitnú expertízu nákladovo efektívnym spôsobom. (4) Úprava prílohy III sa týka vypustenia odkazov na Centrum pre rozvoj podnikania (ďalej len „CDE“), ROZHODLA TAKTO: Článok 1 Príloha III k dohode o partnerstve AKT – EÚ sa mení takto: 1. Nadpis prílohy III sa nahrádza takto: „Inštitucionálna podpora“ 2. Článok 1 sa nahrádza takto: „Spolupráca podporuje inštitucionálny mechanizmus na podporu poľnohospodárstva a rozvoja vidieka. V tejto súvislosti spolupráca pomáha posilniť a upevniť úlohu Technického centra pre poľnohospodársku a vidiecku spoluprácu (CTA) v rozvoji inštitucionálnej kapacity AKT, najmä pri riadení informácií na zlepšenie prístupu k technológiám na zvýšenie poľnohospodárskej produktivity, komercionalizáciu, potravinovú bezpečnosť a rozvoj vidieka.“ 3. Článok 3 sa stáva článkom 2, ktorý nahrádza. Článok 2 Týmto rozhodnutím sa potvrdzuje začatie likvidácie Centra pre rozvoj podnikania (CDE), a to takto: 1. Rada ministrov AKT – EÚ poveruje výkonnú radu CDE, aby pod dohľadom Výboru veľvyslancov AKT – EÚ prijala všetky náležité opatrenia na začatie likvidácie CDE. 2. Proces likvidácie sa ukončí najneskôr do 31. decembra 2016. 3. Likvidácia CDE a všetky súvisiace výdavky sa budú financovať z 11. Európskeho rozvojového fondu. Článok 3 Toto rozhodnutie sa prijíma v Rade ministrov AKT – EÚ. Toto rozhodnutie nadobúda účinnosť po jeho prijatí. V […], […] Za Radu Európskej únie || Za Radu ministrov AKT – EÚ predseda || predseda [1] Ú. v. ES L 317, 15.12.2000, s. 3. [2] Ú. v. EÚ L 287, 4.11.2010, s. 3.